**Anexa nr.1 la HCL nr.323/2019**

**CAIET DE SARCINI**

**PRIVIND DESFĂŞURAREA ACTIVITATILOR**

**IN BAZA HIPODROM**

**CAPITOLUL I. DISPOZIȚII GENERALE**

Prin HCL nr. 531/2018 a fost aprobată transmiterea în administrarea RAADPFL Craiova a bunurilor existente în baza Hipodrom din Parcul Nicolae Romanescu, care au fost preluate din domeniul public al statului şi din administrarea Ministerului Tineretului şi Sportului - Clubul Sportiv Municipal Craiova în domeniul public al municipiului Craiova, prin H.G. nr. 919/2018.

Prin Hotărârea Consiliului Local al Municipiului Craiova nr. 56/2006, modificată prin HCL nr.280/2018 s-a aprobat gestiunea directă pentru activităţile de administrare a domeniului public şi privat date în competenţa Regiei Autonome de Administrare a Domeniului Public şi a Fondului Locativ Craiova iar la art.1 pct.5 a fost aprobată activitatea de administrare privind „înfiinţarea, organizarea, exploatarea și administrarea băilor şi w.c.- urilor publice, a sălilor de gimnastică şi fizioterapie**, a sălilor şi terenurilor de sport, a bazelor sportive**, a patinoarelor şi campingurilor.”

**Art.1.** Prezentul caiet de sarcini s-a întocmit în conformitate cu H.G. 955/2004 pentru aprobarea reglementărilor cadru de aplicare a O.G. 71/2002 privind organizarea şi funcţionarea serviciilor publice de administrare a domeniului public de interes local şi în conformitate cu OUG 57/2019 privind Codul Administrativ. RAADPFL Craiova are calitatea de administrator al bunurilor aflate in proprietatea Primăriei Municipiului Craiova

**ART.2.** Prezentul caiet de sarcini stabileşte condiţiile de exploatare a Hipodromului şi obiectivele urmărite de autoritatea administraţiei publice locale privind exploatarea eficace a obiectivului, obligaţiile şi drepturile autorităţilor administraţiei publice locale şi ale operatorului în ceea ce priveşte administrarea Hipodromului, obligaţiile privind protecţia mediului, a sănătăţii publice şi de siguranţă în exploatare, obligativitatea funcţionării serviciului de administrare în regim de continuitate şi de permanenţă, controlul exercitat de administrația publică locală în calitate de proprietar;

**CAPITOLUL II. OBIECTUL ȘI OBIECTIVELE ACTIVITATII DE ADMINISTRARE, DESCRIEREA ACTIVITATII**

**ART.3.** Obiectivele pe care trebuie să le atingă operatorul/administratorul sunt:

 **a)** asigurarea furnizării/prestării serviciilor la nivelurile de calitate corespunzator

   **b)** realizarea unui raport calitate/cost cât mai bun pentru serviciile furnizate/prestate

   **c)** asigurarea exploatării şi întreţinerii eficiente a bazei Hipodrom

 **Art.4.** Administratorul poate caza în boxele existente, atât cai care aparţin Municipiului Craiova cât şi cai care aparţin persoanelor fizice sau juridice. În cazul persoanelor fizice sau juridice operatorul va încheia contracte de folosinţă/închiriere şi de prestări servicii cu pensiune completă sau parţială.

-pensiunea completă presupune următoarele: cazare; întreţinere/îngrijire zilnică cal; curăţenia boxei interioare; hrănirea calului; asigurarea hranei (ovăz - boabe, orz – boabe, lucerna, fân, grăunţe, apă, sare, fructe/legume – opţional, etc); curăţenia padocului exterior; adăpare şi spălare (doar în perioada de vară sau când temperaturile permit); plimbare cal – maxim 15 minute/zi atunci când condiţiile meteo permit (temperaturile să nu fie sub 0 ͦ C, să nu plouă, să nu fie gheaţă/polei, etc) si doar in prezenta proprietarului calului , efectuarea dezinsecţiei în boxele interioare cu ajutorul atomizorului. Se efectuează cu precădere în sezonul cald împotriva muştelor şi ţânţarilor, consultaţiile veterinare, tratamente, deparazitări etc pentru caii ce aparţin Municipiului Craiova, efectuarea igienizării boxelor interioare şi exterioare. Pensiunea completă nu include: consultaţiile veterinare, tratamentele, deparazitările, etc pentru caii care aparţin terţilor; în anumite cazuri, când proprietarul calului interzice, operatorul nu asigura ţesălarea şi perierea.; în cazul cailor ce aparţin Municipiului Craiova, operatorul are obligaţia de a asigura consultaţiile veterinare, tratamentele, deparazitările, etc.

**-**Pensiunea parţialăcuprinde: cazare; întreţinere/îngrijire zilnică cal şi spălare cal (doar în perioada de vară sau când temperaturile permit); curăţenia boxei interioare şi a boxei exterioare, hrănirea şi adăparea calului, plimbare cal – maxim 15 minute/zi atunci când condiţiile meteo permit (temperaturile să nu fie sub 0 ͦ C, să nu plouă, să nu fie gheaţă/polei, etc)si doar in prezenta proprietarului calului, efectuarea dezinsecţiei în boxele interioare cu ajutorul atomizorului se efectuează cu precădere în sezonul cald împotriva muştelor şi ţânţarilor, efectuarea igienizării boxelor interioare şi exterioare. Pensiunea parţială nu include: consultaţiile veterinare, tratamentele, deparazitările, etc; în anumite cazuri, când proprietarul calului interzice, operatorul nu asigura tesălarea şi perierea; asigurarea hranei (ovăz - boabe, orz – boabe, lucerna, fân, grăunţe, apă, sare, fructe/legume – opţional, etc) în acest caz, persoană fizică sau juridică va suporta doar contravaloarea depozitarii hranei în spaţiile destinate. Depozitarea hranei se va face în limita spaţiilor existente, astfel ca proprietarii vor aduce cantităţi doar cât permit spaţiile, operatorul nefiind obligat să construiască alte spaţii. Spatiile de depozitare a hranei puse la dispozitie de operator vor fi incluse contracost in contractele de cazare si intretinere .

 În cazul cailor care aparţin Municipiului Craiova, operatorul/administrator va încasa contravaloarea serviciilor/lucrărilor pe baza situaţiilor de lucrări de la proprietar.

Cazarea cailor care aparţin persoanelor fizice sau juridice se va face în limita boxelor interioare, prioritate având caii proprietate a municipiului Craiova. În cazul cailor care aparţin persoanelor fizice cu care operatorul are incheiate contracte, operatorul/administrator va încasa contravaloarea serviciilor/lucrărilor în baza contractelor încheiate cu acestia şi a tarifelor legal aprobate.

 **Art.5. Întreţinerea/îngrijirea zilnică a animalelor cuprinde urmatoarele activitati** :

 - Întreţinerea curăţeniei se efectuează ori de câte ori este nevoie;

 - Aşternere rumeguş/talaj /paie ori de câte ori este nevoie pentru evitarea acumulării de dejectii,

 - Strângerea balegii ori de câte ori este nevoie pentru evitarea deteriorării aşternutului de paie şi rumeguş/talaj. Bălegarul rezultat poate fi folosit de către operator la obţinerea compostului sau a mraniţei. În cazul în care autorităţile competente obligă operatorul la încheierea unor contracte pentru distrugerea rezidurilor prin ardere, atunci valoarea abonamentului lunar va fi împărţită la numărul de cai din bază şi facturata către proprietarii cailor.

 - Adăparea zilnică a cailor care sunt cazaţi în boxe fără apă curentă sau a cailor care deşi sunt cazaţi în boxa cu apă curentă nu sunt obişnuiţi să folosească sistemul automat de adăpare; este recomandat ca fiecare cal să aibă găleata şi cădiţa proprie.

- Curăţenia şi spălarea galeţilor sau a cădiţelor care ţin loc de iesle. Această operaţie se face regulat;

- Ţesălarea şi perierea cailor se face zilnic folosind perii care să nu producă răni animalelor. Proprietarii cailor pot pune la dispoziţie orice instrument de ţesalat pe care îl considera optim pentru calul său; Este recomandat ca fiecare cal să aibă setul propriu de îngrijire

- Curăţenia boxei interioare şi asigurarea aşternutului

- Spălatul cailor: se face numai vara, când temperaturile permit. Este recomandat ca după fiecare antrenament calul să fie spălat cu şampon pentru căi, burete şi apă. Apă trebuie să aibă o temperatură potrivită de aproximativ 27 ͦ C. Este recomandat spălatul cailor să se realizeze şi pentru răcorirea lor.La spălat se va evita zona capului (urechi, ochi, nări, gura).

- În perioada de iarnă, este indicată folosirea păturilor speciale sau pături normale, cu specificaţia ca în cazul paturilor normale caii pot transpira iar aceasta pătură menţine umezeală pe corp. De aceea după un timp pătura se înlocuieşte cu una uscată, iar caii frecaţi cu paie pentru a reduce umezeala.

- Potcovirea cailor: În cazul cailor care aparţin persoanelor fizice sau juridice, potcovirea intra în sarcina acestora, operatorul potcovind doar caii care aparţin Municipiului Craiova sau caii proprii*.*

*-* Curăţatul picioarelor cailor. La această activitate este nevoie de doi muncitori şi presupune şi scobitul la copite. Curatatul si scobitul in cazul cailor ce apartin persoanelor private sau juridice se poate realiza, la cererea proprietarului, doar in prezenta lor.

**Art.6. Operatorul execută hrănirea animalelor** conform programului stabilit şi afişat. Se folosesc următoarele produse: lucerna uscată la balot, fan uscat la balot, seminţe de ovăz, seminţe de orz, târâte de grâu şi fructe – opţional.

 În funcţie de efort, raţia zilnică orientativa a unui cal de competiţie se compune din:

 Efort scăzut efort mediu efort intens

\*) lucerna uscată 4.5 kg/zi 5.00 kg/zi 7.00 kg/zi

\*) fan natural 4.5kg/zi

\*) ovăz şi/sau orz boabe 3.00 kg/zi 3.5 kg/zi 5.00 kg/zi

\*) porumb boabe 0.5 kg/zi 0.5 kg/zi

\*) şrot de floarea soarelui 0.4 kg/zi 0.5 kg/zi

\*) drojdie de bere furajeră 0.2 kg/zi 0.3 kg/zi 0.4 kg/zi

 Inactivă

\*) sare 0.3 kg/zi 0.3 kg/zi 0.3 kg/zi

\*) suculente 7.5 kg/zi

\*) apă 30 -40 l/zi (Adăparea zilnică a cailor care sunt cazaţi în boxe fără apă curentă sau a cailor care deşi sunt cazaţi în boxa cu apă curentă nu sunt obişnuiţi să folosească sistemul automat de adăpare)

Proprietarii cailor pot opta să scoată sau să diminueze din raţia zilnică anumite produse cum ar fi şrotul de floare a soarelui sau drojdia de bere furajeră inactive, porumbul sau suculentele sau sa solicite un anumit regim pentru calul/caii sai dar nu se pot scoate definitiv lucerna, fanul natural, ovăzul şi/sau orzul boabe. In cazul regimului propriu de hrana, proprietarul va transmite produsele si cantitatile zilnice .Raţia zilnică orientativa descrisă mai sus a fost preluată de pe site-ul agsira.ro – raţii zilnice furajere orientative pentru cai. Cantităţile zilnice specificate mai sus se vor împărţi în porţii ce se vor administra conform programului de hrănire, ţinându-se cont de organismul cabalinelor.

**Art.7. Efectuarea plimbării cailor** – maxim 15 minute/zi atunci când condiţiile meteo permit (temperaturile să nu fie sub 0 ͦ C, să nu plouă, să nu fie gheaţă/polei, etc). Plimbarea cailor apartinand Primariei Craiovei se va face în curtea Hipodromului de către personalul muncitor. Plimbarea cailor apartinand persoanelor fizice se face in baza preturilor si tarifelor aprobate de consiliul de administratie al operatorului. Proprietarul calului poate interzice complet plimbarea calului de către angajaţii operatorului. Această activitate o va face proprietarul calului, dar respectând cerinţele impuse de operator, adică nu se scoate calul din boxa dacă condiţiile meteo sunt nefavorabile (temperaturi sub 0 ͦ C, ploi, existenta gheţii sau a poleiului, etc) şi respectând programul intern de vizită impus de operator.

**Art.8. Efectuarea dezinsecţiei în boxele interioare**: Dezinsecţia se realizează cu ajutorul atomizorului. Se efectuează cu precădere în sezonul cald împotriva muştelor şi ţânţarilor. Toţi caii vor fi scoşi în boxele exterioare şi vor fi introduşi abia seara, după aerisirea boxelor interioare. Se vor folosi numai substanţe recomandate de către medical veterinar. Proprietarii cailor vor fi anunţati în painte de efectuarea acestei activităţi.

**Art.9. Consultaţiile veterinare, tratamente, deparazitări,** etc pentru caii ce aparţin Municipiului Craiova, operatorul va efectua consultaţiile, tratamentele, etc la prescrierea medicului veterinar propriu, iar beneficiarul va suporta contravaloarea medicamentelor prin situaţia de lucrări. Pentru caii care apartin persoanelor fizice sau juridice acest serviciu se va face contracost. În cazul in care apare o suspiciune de boala, muncitorul de serviciu va instiinta imediat seful ierarhic. Proprietarul este obligat sa se prezinte de indata impreuna cu medicul veterinar desemnat care are in ingrijire calul pentru efectuarea tratamentelor. Dupa informarea proprietarului, operatorul nu are nicio raspundere in cazul in care daca apar complicatii privind starea se sanatate a calului sau chiar decesul animalului.

**Art.10. Efectuarea igienizării boxelor interioare şi exterioare** se realizează de regulă primăvară şi toamna, sau ori de câte ori este nevoie. Igienizarea se realizează obligatoriu la atribuirea unei boxe noi unui cal. Igienizarea se realizează cu var (soluţie de var nestins dizolvat în apă: 1 kg var nestins la 1 litru de apă). Astfel se vor vărui toţi pereţii interiori şi exterior ai boxelor interioare precum şi elementele de lemn ale boxelor exterioare.

**Art.11.** **Antrenamentele, cursurile de echitaţie** **şi** **plimbările de agrement**

Antrenamentele efectuate în baza Hipodrom de către persoanele fizice/sportivi acreditate se efectuează în prezenţa unui antrenor, atât cu cai apartinând persoanelor fizice cât şi cu cai proprietate ai Primăriei Craiova. Proprietarii cailor au dreptul de a cere lămuriri operatorului cu privire la orice neconformitate aparută in comportomantul calului la inceputul ( incalzirea calului) antrenamentului. In timpul antrenamentului propriu - zis, antrenorul este direct raspunzator atat de comportamentul calului cat si de eventualele accidente aparute atat la caii care apartin Municipiului Craiova, cat si la caii persoanelor private. In acest sens, intre operator si antrenori se va incheia un angajament prin care antrenorul se obliga sa suporte toate cheltuielile legate de accidentele cailor ce apartin municipalitatii folositi in timpul antrenamentelor sau in timpul competitiilor. Raspunderea se poate extinde in cazul decesului calului pana la suportarea in totalitate a valorii declarate a calului ce apartine municipalitatii. De asemenea, si pentru accidentele la care este supus antrenorul in timpul activitatii de antrenorat, operatorul nu este raspunzator de consecinte, antrenorul prezentand o declaratie notariala in acest sens.

Antrenamentele cu elevii/cursanţii avansaţi se efectuează pe terenul special amenajat.

Având în vedere faptul că sportul hipic este unul cu un risc mare de accidente cauzate atât din neatenţie sau lipsa experienţei ori datorate calului, este obligatoriu că părinţii sau aparţinătorii elevilor/cursanţilor să prezinte o declaraţie prin care înţeleg riscul la care îşi expun copii şi nu vor avea nicio pretenţie de la operator la apariţia unor eventuale accidente, în cazul în care nu există această declaratie la dosarul în baza căruia au fost autorizaţi sportivii. La antrenamente şi evenimentele oficiale, elevii/cursanţii şi sportivii vor purta obligatoriu echipamentul adecvat din care nu va lipsi casca de protecţie, la fel şi calul va avea obligatoriu şaua şi harnaşamentul adecvat. Este interzisă intrarea în spaţiul de antrenament fără echipamentul adecvat atât pentru elev/cursant cât şi pentru cal. Montarea şeii pe cal şi legătura acesteia intra în sarcina antrenorului şi elevului,

In cazul elevilor/cursantilor care sunt legitimati la un club sportiv care apartine Municipiului Craiova, dar nu detine un cal personal( nu este proprietar de cal), in baza unui protocol incheiat intre administratia publica locala, operator si clubul sportiv respectiv, operatorul va pune la dispozitia elevului/cursantului unul din caii care apartin Municipiului Craiova atat pentru antrenamente, cat si pentru competitii.

Operatorul poate fundamenta si aproba in cadrul consiliului de administratie tarife pentru plimbări de agreement pentru asigurarea de venituri şi exploatarea eficientă a bazei Hipodrom.

 Antrenamentele cu elevi/cursanţi începători sau plimbările de agreement vor fi realizate în afară manejului, pe cai mult mai docile, doar în prezenta unui antrenor acreditat. Introducerea in perimetrul manejului a elvului/cursantului incepator o va decide doar antrenorul .

În cazul în care un cal părăseşte temporar baza Hipodrom pentru participarea la competiţii, la revenire I se va efectua obligatoriu consultaţie veterinară.

Deoarece acestea sunt condiţiile mimimale de desfăşurare a antrenamentelor şi, cursurilor de echitaţie, operatorul poate intocmi în parteneriat cu cluburile sportive regulamente interne de desfăşurare a acestei activităţi cu specific sportiv si pentru care operatorul nu are personal de specialitate angajat.

**Art**.**12.** Operatorul poate fundamenta si aproba in cadrul consiliului de administratie tarife pentru sedinţe foto si video, sau pentru organizarea unor evenimente pe terenul apartinând Hipodrom(mai puţin grajduri) pentru asigurarea de venituri şi exploatarea eficientă a bazei Hipodrom.

**Cap.III** **Programul lucrărilor şi cantităţile de lucrări, în relaţia cu proprietarul bazei Hipodrom şi cu persoanele fizice proprietare de cai.**

**Art**.**13.** Programul de lucru în Baza Hipodrom este 24 de ore din 24 deci vor fi muncitori care vor asigura permanenţa pe timp de noapte. Pentru activitatea de îngrijire cabaline şi tratamente cabaline a animalelor apartinând Primariei Craiova vor fi întocmite situaţii lunare de lucrări, vor fi confirmate de beneficiar în vederea achitării. Pentru activitatea de îngrijire cabaline şi tratamente cabaline a cailor apartinând persoanelor fizice vor fi încasate sumele stabilite în contractele de cazare încheiate cu acestia. Tarifele pentru activitatea de îngrijire cabaline şi tratamente sunt aprobate prin hotarare a consiliului local.

**Art.14.** Toate lucrările de întretinere a Hipodromului vor fi specificate in procese verbale de receptie a lucrarilor, zilnic intocmite. Acestea vor fi semnate de catre seful formatiei/sectorului de lucru al operatorului si de catre persoana desemnata de beneficiar. Prin semnarea proceselor verbale de receptie a lucrarilor, beneficiarul confirma cantitatile si calitatea lucrarilor executate. Toate lucrările de întreţinere a zonelor verzi din interiorul bazei vor fi decontate de către proprietarul bazei pe baza situaţiilor de lucrări lunar întocmite. Lucrările de întreţinere a imobilelor date în administrarea operatorului ce fac parte din baza Hipodrom constau în reparaţiile tencuielilor interioare şi zidăriei interioare la boxele interioare intra în sarcina operatorului/administratorului şi vor fi achitate de beneficiar. Tarifele pentru aceste activitati sunt aprobate prin hotarare a consiliului local. Pentru caii apartinând persoanelor fizice se vor stabilii în baza contractelor incheiate între aceştia si administratorul Hipodromului, sumele de bani care le revin a fi achitate lunar.

**Art**.**15.** Operatorul poate fundamenta si aproba in cadrul consiliului de administratie tarife pentru plimbări de agrement. poate stabilii tarife pentru sedinţe foto si video, sau pentru organizarea unor evenimente pe terenul apartinând Hipodrom(mai puţin grajduri) pentru asigurarea de venituri şi exploatarea eficientă a bazei Hipodrom.

**Art.16.**  Aprobarea prețurilor şi tarifelor se face de către Consiliul Local al Municipiului Craiova cuantumul acestora fiind stabilit și propus conform prevederilor legale în vigoare, de către operator, în baza notelor de fundamentare aprobate de consiliul de administratie. Ajustarea periodică și, după caz modificarea lor se face în funcţie de modificările legislative ce impun cheltuieli suplimentare care majorează costurile de operare și se realizează la solicitarea, documentată, formulată autorităților publice locale de către Consiliul de administratie RAADPFL

**Art. 17** Structura prețurilor şi tarifelor va fi stabilită astfel încât:

a) sa acopere costul efectiv al furnizării/ prestării serviciului;

b) să acopere cel puțin sumele investite și cheltuielile curente de exploatare și intreținere;

c) să descurajeze consumul excesiv și risipa;

d) să încurajeze exploatarea eficientă a serviciului și protecția mediului;

**Art.18.** Aplicarea de către operator a prețurilor, tarifelor și taxelor aprobate, de către Consiliul Local al Municipiului Craiova, este obligatorie.

**Capitol IV Atribuţii, drepturi, obligaţii**

**Atribuţiile, drepturile şi Obligaţiile administraţiei publice locale – proprietarul bazei Hipodrom**

**Art.19.** **Autorităţile administraţiei publice locale au următoarele atribuţii:**

- Organizează, conduce şi coordonează modul în care se desfăşoară lucrările de întreţinere a bazei Hipodrom

- Asigură finanţarea, gestionarea şi controlul activităţii de întreţinere a zonelor verzi, a reparaţiilor la clădiri care nu sunt imputabile operatorului, a lucrărilor de consolidare a clădirilor (de orice natură) şi a investiţiilor din baza Hipodrom

- Ia iniţiative şi adoptă hotărâri privitoare la activitatea de administrare a bazei Hipodrom

- Exercită competenţe şi responsabilităţi ce-I revin potrivit legislaţiei în vigoare

**Art.20. Autorităţile administraţiei publice locale au următoarele drepturi**:

* Să solicite fundamentarea, refundamentarea, să verifice şi să aprobe structura, nivelurile şi ajustările tarifelor pe unităţile de măsură ale lucrărilor propuse de operator;
* In limita posibilitatilor, sa dea acordul pentru ca elevii/cursantii legitimati la un club ce apartine municipalitatii să folosească unul din caii ce ii apartin atat pentru antrenamente cat si pentru participarea la competitii,
* Să solicite operatorului situaţii financiare privind sumele obtinute de acesta din inchiriere sau alte surse de venit (sedinţe foto si video, plimbări de agrement sau pentru organizarea unor evenimente pe terenul apartinănd complexului( mai puţin grajduri).
* să refuze achitarea contravalorii prestaţiilor efectuate de operator dacă acestea nu sunt calculate în baza tarifelor aprobate de consiliul local şi dacă sunt servicii efectuate pentru animalele ce nu sunt proprietatea Municipiului Craiova.

**Art.21. Autorităţile administraţiei publice locale au următoarele obligaţii:**

* să achite contravaloarea prestaţiilor efectuate de operator dacă acestea sunt calculate în baza tarifelor aprobate de Consiliul local şi dacă serviciilor se referă la animalele ce sunt proprietatea Municipiului Craiova;
* Să execute consolidarea corpurilor de clădiri date în administrarea operatorului şi să întocmească şi să pună în aplicare proiecte de investiţii
* Să păstreze confidenţialitatea, în condiţiile legii, a informaţiilor cu privire la activitatea operatorului.
* Să doteze operatorul cu echipamente şi utilaje profesionale pentru desfăşurarea activităţii de întreţinere a bazei Hipodrom
* Să accepte propunerile operatorului privind dimensionarea corespunzătoare a personalului care se ocupă de îngrijirea animalelor
* Să achite lucrările de îngrijire a zonelor verzi din interiorul bazei Hipodrom,
* Să motiveze, în scris, în termen de 30 de zile de la transmiterea propunerilor de modificare a tarifelor practicate de operator; Motivarea va fi una corectă şi justificată, menţionându-se legislaţia încălcată de operator;
* Să permită operatorului folosirea şi valorificarea bazei Hipodrom prin închirierea boxelor interioare pentru cazarea cailor ce aparţin unor persoane fizice sau juridice,
* Să permită operatorului să achiziţioneze, dacă fondurile financiare îi permit, ponei sau căi pentru dezvoltarea activităţilor de agreement.
* Sa obtina autorizatia de Securitate la incendiu a bazei Hipodrom – daca este cazul si sa suporte toate cheltuielile privind autorizatia respectiva.
* Sa suporte toate cheltuielile privind utilitatile ( energie electrica, apa, canal, gaze natural, telefonie, internet, etc), precum si contravaloarea serviciilor de mentenanta la echipamentele care sunt la momentul predarii sau care vor fi achizitionate pe parcurs.
* Sa suporte toate cheltuielile legate de folosirea cailor ce ii apartin de catre elevii/cursantii legitimati la un club ce apartine municipalitatii atat pentru antrenamente cat si pentru participarea la competitii, in baza protocolului incheiat intre administratia publica locala, operator si clubul sportiv respectiv.

**Atribuţiile, drepturile şi obligaţiile operatorului**:

**Art.22. Operatorul are următoarele drepturi:**

* Să încaseze contravaloarea lucrărilor executate, corespunzător cantităţii şi calităţii acestora.
* Să folosească şi să valorifice baza Hipodrom prin închirierea boxelor interioare pentru cazarea cailor ce aparţin unor persoane fizice sau juridice.
* În baza contractelor de închiriere a boxelor încheiate de către RAADPFL ca titular al dreptului de administrare, acesta are dreptul să încaseze din chirie o cotă-parte de 50%, în conformitate cu prevederile art.333(3) din OUG nr.57/2019.
* Să propună administraţiei publice locale ajustarea periodică a tarifelor şi preţurilor, să tină cont în fundamentarea tarifelor de incasările din închirierea boxelor, în funcţie de evoluţiile intervenite în costurile de operare, de legislaţie, etc.
* Să achiziţioneze, dacă fondurile financiare îi permit, ponei sau căi pentru dezvoltarea activităţilor de agrement.
* Să propună proprietarului note de fundamentare privind dimensionarea corespunzătoare a personalului care se ocupă de îngrijirea animalelor;
* Sa valorifice baza Hipodrom prin închirierea boxelor interioare pentru cazarea cailor ce aparţin unor persoane fizice sau juridice,
* Pentru sporivii acreditati care au obtinut rezultate şi sunt deţinători de premii în competiţii hipice, operatorul/administrator poate aplica reduceri de tarife, cu aprobarea consiliului de administratie.

**Art.23 Operatorul are următoarele obligaţii:**

* Să respecte clauzele prezentului caiet de sarcini;
* Să furnizeze administraţiei publice locale informaţiile solicitate şi să asigure accesul la toate informaţiile necesare verificării şi evaluării activităţii de întreţinere a Hipodromului
* Să respecte legislaţia privind achiziţiile publice
* Să respecte legislaţia privind asigurarea contra incendiilor şi să organizeze activitatea de apărare împotriva incendiilor;
* Să asigure finanţarea pregătirii şi perfecţionării profesionale a propriilor angajaţi;
* Să respecte legislaţia privind protecţia muncii.
* Să încheie contracte cu toţi posesorii (persoane fizice sau juridice) de cai cazaţi în baza Hipodrom şi să aplice tarifele aprobate. Să încaseze acestora conform contractelor încheiate, sumele pentru cazarea şi întreţinerea cailor care aparţin persoanelor fizice şi cotele ce le revin pentru întretinerea bazei,
* Să respecte toate obligaţiile privind protecţia mediului, a sănătăţii publice şi de siguranţă în exploatare stabilite conform legislaţiei în vigoare;

 **Drepturile şi obligaţiile proprietarilor de cai cazaţi în baza Hipodrom**:

**Art.24.** **Proprietarul de cai are următoarele drepturi**:

- Să viziteze calul în programul stabilit de operator;

- Să folosească calul pentru antrenamente şi concursuri. Antrenamentele se vor efectua conform programului stabilit de proprietar şi comunicat operatorului/administrator;

- Să monteze camera de supraveghere care să monitorizeze strict boxa interioară a calului. Orice alte camere de supraveghere montate în alte zone atât din interiorul pavilionului unde este cazat calul cât şi în afară pavilionului sunt strict interzise. Toate costurile de achiziţie, montare şi întreţinere a camerei de supraveghere intra în sarcina proprietarului. Sunt interzise improvizaţiile indiferent de natura lor (electrice, etc);

- sa permita folosirea cailor proprii si de catre alte persoane membre ale familiei doar in interiorul bazei Hipodrom, proprietarii cailor fiind direct raspunzatori in acest caz de orice consecinte neplacute ( accidente, etc) .

**Art.25.** **Proprietarul de cai are următoarele obligaţii**:

- Să achite contravaloarea serviciilor în baza contractului încheiat cu operatorul şi să respecte termenul de plată menţionat în contract;

- Să asigure consultaţia veterinară periodica şi la revenirea în baza Hipodrom după părăsirea temporară a bazei, tratamentele de prevenţie sau prescrise, deparazitări, etc.

- Să respecte clauzele contractuale, programul de antrenament şi vizitare a bazei Hipodrom care a fost stabilita de comun accord cu operatorul/administratorul bazei.

- Să respecte prevederile legale cu privire la acreditarea sportivilor şi să semneze pe propria raspundere declaraţii dacă legea prevede acest lucru.

**Cap.V. Clauze financiare şi de asigurări**

**Art.26.** Operatorul are obligativitatea de a încheia şi onora contracte de asigurări pentru mijloacele din patrimoniul public-privat al administraţiei locale date în administrarea sa, utilizate pentru prestarea activităţii, conform legislaţiei în vigoare privind asigurările.

**Art.27.** Finanţarea activităţii de administrare a bazei Hipodrom, se face prin sume alocate de la buget şi prin venituri proprii ale operatorului.

**Art.28.** Tarifele şi preţurile percepute de operator beneficiarilor serviciului, vor fi stabilite prin hotărâre a Consiliului Local, pe baza fundamentării propuse de de consiliul de administraţie al RAADPFL Craiova.

**Art.29.** Operatorul are dreptul să propună beneficiarului, ajustarea periodica a preţurilor şi tarifelor, în funcţie de influenţele intervenite în costurile de operare. Tarifele se vor ajusta conform legislaţiei în vigoare, şi vor fi aprobate de Consiliul Local al Municipiului Craiova.

 Serviciul de specialitate din cadrul Primăriei Municipiului Craiova va avea acces la modul de fundamentare a tarifelor, şi la contabilitatea operatorului.

**Cap.VI. Dispoziţii finale**

**Art. 30.** În condiţiile în care organele de control abilitate vor constata diferenţe de preţuri, cantităţi, valori, facturate în plus de către operator, toate acestea intră în sarcina operatorului, care va suporta achitarea lor fără echivoc, inclusiv a dobânzilor aferente acestora.

În acelaşi timp, în cazul în care organele de control abilitate vor constata facturi emise de operator către beneficiar şi neachitate, ori diminuări de cantităţi sau lucrări tăiate şi nejustificate de către beneficiar, toate acestea intră în sarcina beneficiarului care va plăti cele constatate de organele de control.

**Art.31.** Orice modificare a legislaţiei incidente în materie, va modifica de drept prezentul caiet de sarcini.

**Art.32.** Prezentul caiet de sarcini poate fi modificat prin hotărâre a Consiliului Local al Municipiului Craiova.

**PREȘEDINTE DE ȘEDINȚĂ,**

**Romeo Titus RADU**